Монгол Улсын Их Хурлын 2007 оны намрын ээлжит чуулганы Байгаль орчин, хүнс, хөдөө аж ахуйн байнгын хорооны 12 дугаар сарын 12-ны өдөр /Лхагва гариг/-ийн хуралдаан **17 цаг 25 минутад** Төрийн ордны В танхимд эхлэв.

            Байнгын хорооны дарга, УИХ-ын гишүүн Я.Санжмятав ирц, хэлэлцэх асуудлыг танилцуулж, хуралдааныг даргалав.

Хуралдаанд ирвэл зохих 17 гишүүнээс 9 гишүүн ирж, 52.9 хувийн ирцтэй байв. Үүнд:

            **Чөлөөтэй:** А.Бакей, Ч.Раднаа

**Тасалсан:** Х.Баттулга, Г.Адъяа, Б.Батбаяр, Б.Цэрэнбалжир

            **Өвчтэй**: Г.Батхүү, Ч.Содномцэрэн

            **Нэг.Засгийн газрын гишүүнийг томилох тухай**

            Хэлэлцэж буй асуудалтай холбогдуулан Монгол Улсын Ерөнхий сайд С.Баяр, нэр дэвшигч Г.Шийлэгдамба, Байгаль орчин, хүнс, хөдөө аж ахуйн байнгын хорооны референт Д.Мягмарсүрэн нар байлцав.

            Нэр дэвшигчийн талаар Монгол Улсын Ерөнхий сайд С.Баяр танилцуулав.

            Танилцуулгатай холбогдуулан УИХ-ын гишүүн Л.Гүндалайн асуусан асуултад Монгол Улсын Ерөнхий сайд С.Баяр, нэр дэвшигч Г.Шийлэгдамба нар хариулж, тайлбар хийв.

УИХ-ын гишүүн Су.Батболд, Л.Гүндалай, Р.Нямсүрэн, Ц.Цэнгэл, Я.Санжмятав нар санал хэлэв.

**Я.Санжмятав**:-Монгол Улсын Засгийн газрын гишүүн, Байгаль орчны сайдад нэр дэвшигч Ганхуягийн Шийлэгдамбыг дэмжиж байгаа гишүүд гараа өргөнө үү.

Зөвшөөрсөн      9

Татгалзсан                   -

Бүгд                             9

Гишүүдийн олонхийн саналаар дэмжигдлээ.

Байнгын хорооноо сгарах санал, дүгнэлтийг Байнгын хорооны дарга Я.Санжмятав УИХ-ын чуулганы нэгдсэн хуралдаанд танилцуулахаар тогтов.

            ТАНИЛЦСАН:

БАЙГАЛЬ ОРЧИН, ХҮНС,

ХӨДӨӨ АЖ АХУЙН БАЙНГЫН

ХОРООНЫ ДАРГА                                                                   Я.САНЖМЯТАВ

            ТОВЧ ТЭМДЭГЛЭЛ ХӨТӨЛСӨН:

            Хуралдааны нарийн

            бичгийн дарга                                                                           Ц.НАРАНТУЯА

**БАЙГАЛЬ ОРЧИН, ХҮНС, ХӨДӨӨ АЖ АХУЙН**

**БАЙНГЫН ХОРООНЫ 12 ДУГААР САРЫН 12-НЫ**

**ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Я.Санжмятав**:-10 гишүүнтэй хурлаа нээх үү? За хурлаа эхлэе. Хэлэлцэх асуудал Засгийн газрын гишүүн бөгөөд Байгаль орчны сайдад нэр дэвшигчийг хэлэлцэхээр төлөвлөсөн. Хэлэлцэх асуудалтай өөр саналтай хүн байна уу? Алга байна. За хэлэлцэх асуудлаа батлая.

Хэлэлцэх асуудлын дараалал ёсоор Засгийн газрын гишүүн, Байгаль орчны сайдад нэр дэвшигчийн талаарх танилцуулгыг Монгол Улсын Ерөнхий сайд Баяр хийнэ.

**С.Баяр**:-Сайн байцгаана уу? УИХ-ын эрхэм гишүүдийн амар амгаланг айлтгаж байна.

Монгол Улсын Үндсэн хууль зохих хууль тогтоомжийн дагуу би Засгийн газрын гишүүдэд нэр дэвшүүлэх энэ ажлаа Ерөнхийлөгчтэй зөвшилцөөд УИХ-д ийнхүү өргөн барьж байгаа юм. Байнгын хорооны хурлаар би өнөөдөр Монгол Улсын Засгийн газрын гишүүн, Байгаль орчны сайд Ганхуягийн Шийлэгдамбыг томилуулахаар оруулж ирж байна. Байнгын хорооны гишүүдэд материалыг тараасан учраас энд би дэлгэрэнгүй ярьж нурших шаардлагагүй гэж бодож байна. Товчхон танилцуулахад Шийлэгдамба нь 1975 онд Өвөрхангай аймгийн Баруунбаян-Улаан суманд төрсөн. Одоо 32 настай. Одоогийн байдлаар Зам, тээвэр, аялал жуулчлалын яамны дэд сайдаар ажиллаж байгаа. Ингээд Засгийн газрын үйл ажиллагааны хөтөлбөрийг хэрэгжүүлэх, Засгийн газраас дэвшүүлж байга гол гол зорилтыг биелүүлэхээр ажиллах бүрэн чадвартай, Засгийн газрын нэгдмэл зохион байгуулалттай ажиллах тийм бололцоотой, удирдан зохион байгуулах чадвар,  шударга зарчимч, ажил хэрэгч чанарыг нь үндэслэж Засгийн газрын гишүүнээр томилуулахаар оруулж ирж байгааг хүлээж авч оруулж ирсэн нэр дэвшигчийг маань дэмжиж өгөөчээ гэ жхүсч байна. Баярлалаа.

**Я.Санжмятав**:-Ерөнхий сайдад баярлалаа. Одоо нэр дэвшигчтэй холбогдуулаад Ерөнхий сайд болон нэр дэвшигчээс асуух асуулт гишүүдэд байвал саналаа өгнө үү.

**Л.Гүндалай**:-Нэр дэвшигчэс би нэг зүйл асууя гэж бодсон юм. Байгаль орчны асуудал гээд Улаанбаатарын утааг байгаль орчинтой холбоод байдаг юм. Би бол Эрүүл мэндийн сайд байхдаа, ер нь эмч хүний зүгээс ч гэсэн бодохдоо энэ бол байгаль орчны асуудал гэхээсээ илүү эрүүл мэндийн асуудал юмаа гэж их боддог юм. Энэ утаа шороо, утаа тортог өвөл их гарч байгаа асуудал бол байгаль хордуулаад байгаа биш хүний амь, эрүүл мэнд энд халгаатай зүйл юмаа гэж үзээд байгаа юм. Та энэ дээр бас нэг сайдынхаа зүгээс Эрүүл мэндийн сайдтайгаа ч юмуу, Ерөнхий сайдтайгаа энэ танхимдаа яриад энэ аль талынх нь асуудал голлож орох гээд байгаа юм бэ? Мэдээж агаар гэдэг чинь байгаль гэж бодох хэрэгтэй. Гэхдээ гол хордож байгаа нь бол хүн. Тэгэхээр хүний эрүүл мэнд хордож байгаа гэж бид нар ойлгох ёстой. Тэгэхээр Улаанбаатарын утааг яаж багасгах вэ, энэ дээр яаж ажиллах вэ, аль яам нь энд гол рольтой ажиллах ёстой юм гэдгийг өөрийн яам, бусад холбогдох яам, Засгийн газар, танхим дээрээ ярьж энийг тогтоох тал дээр таныг ямар санаа бодолтой байна гэж би асууж байгаа юм шүү. Энэ аль асуудал юм бэ? Намайг байхад Улаанбаатарын утааны асуудал дээр дандаа л байгаль орчны яамны сайдыг л аваад ирдэг, асуудаг. Би болохоор үгүй ээ наадах чинь байгаль орчны асуудал биш, энэ чинь эрүүл мэндийн яамны асуудал шүү дээ. Би энд чинь бас хэлэх, ярих ажилд нь оролцох ёстой гээд явдаг байсан юм. Энэ тал дээр таныг энийг бас анхааралдаа авангаа энийг цаашид яая гэж бодож байгаа тийм санаа бодол байна уу? Улаанбаатарын утааг багасгах дээр нэгэнт л танай яамных гээд голдуу ажил байдлын хүрээнд оруулаад яваад байдаг болохоор би энийг яриад байгаа юм шүү. Энэ дээр хэрвээ танай яамны эрхлэх хүрээнд хамаараад байдаг ийм хуучин зуршлаараа явах гээд байгаа бол энэ дээр яах вэ?  гэсэн ийм нэг асуулт байна.

Байгаль орчин бол бохирдож гүйцлээ. Саяхан Туул голд химийн бодис асгаснаас болж маш олон загас үхлээ, тэрний доогуур байгаа амьтан, мал, хүмүүс нэлээд хордсон байх гэж би хувьдаа боддог юм. Энэ байгаль орчин руу бохир усаа асгаж байгаа энэ ялангуяа тэр арьс ширний үйлдвэрүүдийг нарийн нягт шалгаж, байнга хянаж байх ямар боломж байна, энэ дээр яаж ажилламаар санагдаж байна?

Мөн ашигт малтмалын эрэл хайгуул хийж ашигласнаас болж байгаль орчин их бохирдож байна Энд алтны үйлдвэрүүд, уурхайнууд, бусад жонш гээд олон уурхайнууд орж байгаа. 100 кг алт авах гэж гэх юмуу, бараг 5 кг алт авах гэж, их л бага хэмжээний алт авах гэж бүхэл бүтэн уул, бүхэл бүтэн хөндий талыг орвонгоор нь эргүүлж хаядаг ийм муухай зүйл Монголд маань харагдаж байна, ажиглагдаж байна. Энүүхэн ийшээ Төв аймгийн сумуудад гараад явахад Улаанбаатараас 100 км холдоход л маш их талбайг хөрш шороог нь хуулаад хаячихсан, нөхөн сэргээлт хийнэ гэдэг нэртэй, хийдэггүй, ийм байх юм, ингээд байгаль орчин хохирч дууслаа. Энэ дээр энэ уурхайнуудыг ажиллагааг нь сайн хянаж өгөх, цаашид хориглох, ер нь байгаль орчинг нөхөн сэргээж хэзээ ч чадахгүй, нөхөн сэргээнэ гэж сайхан юм ярьж байгаа боловч тэр хэзээ ч 100 хувь нөхөн сэргэгдэхгүй. Хэзээ ч тэр унаган төрхөндөө эргэж орохгүй, хэдэн мод тарина л биз, хэдэн юм тарина л биз, энэ бол ингээд дуусч байгаа юм.

Тийм учраас би энд Байгаль орчны сайдад хандаж, мөн Ерөнхий сайдад хандаж бас нэг асуултыг тавьчихъя гэж бодож байна. Хэдхэн кг алт, хэдхэн жонш элдэв жаахан юмнаас болж энэ байгаль орчин эргэж буцаж нөхөгдөхгүй ийм хордуулж, бохирдуулж хаяж байгаа энэ асуудлыг сайд, Ерөнхий сайд нар хэзээ яаж цэгцлэх ийм бодолтой байгаа юм бэ? Засгийн газраасаа энд бодлого гаргаад, яамнаасаа асуудлуудыг оруулаад, ер нь больё гэсэн ийм бодол байна уу, байхгүй юу? Ийм хуулийн төсөл юу байдаг юм, дүрэм, журам юм хийх, оруулж ирэх ийм бодол санаа та бүхэнд байна уу? гэсэн ийм асуулт байна.

Мөн нутгийн холбогдолтой нэг зүйлийг асуухад манай нутагт жишээлбэл, Дархадын цагаан загас гэдэг загас бол дуусч байгаа. Бүгдийг нь шүүгээд, тордоод дууслаа. Загас гэдэг бол нөхөгдөшгүй баялаг юм байгаа юм л даа, жил болгон төрж, өсөж өндийж байдаг. Зөв зүйтэй ашиглавал бид нарт хэрэгтэй. Бүгдийг нь аваад явчихвал хоосон хоцордог ийм л шат руугаа бид явж байна.Тэгэхээр энэ нуур, цөөрмийн загасуудыг яаж хамгаалах гэж байна? Байгаль хамгаалагчдаа яаж ажиллуулбал бид загас зөв зохистой ашиглах вэ, үүнийгээ дагалдуулаад аялал жуулчлал яаж хөгжүүлэх вэ гэдэг дээр бас санал бодлоо хэлбэл зүгээр байна.

Зөвхөн манай Дархадын цагаан загас ч биш, Хөвсгөл нуурын загас, бусад голуудын загасыг дэлбэлж, тор тавиад л Хятадууд тор авчирч өгөөд бүгдийг нь хамаад л аваад явж байна шүү дээ. Энэ хэзээ зогсох юм бэ? Тул загас гэж бас нэг зүйл байдаг юм, энэ аялал жуулчлалын ач холбогдолтой л доо. Тэр талаас нь аваад үзэх юм бол энэ тул загасыг хамгаалах тал дээр ямар арга хэмжээ авах юм бэ гэсэн ийм асуулт байна. Яагаад гэвэл нутгийн хүмүүс надаас их асуудаг юм. Манай тулыг бас л дэлбэлээд тордоод 150, 160-аар хядчих юм, дуусгачих юмаа. Байцаагч нар нь ч хүрч дийлэхгүй юм, нөгөөдүүл нь хурдан машинтай зугатаачих юм, хүрч ирэхээр нь бараг хөөгөөд зодоод явуулчих юм. Ийм зүйл яригдаж байна.

Асуулт байхгүй учраас би бас гишүүдийнхээ өмнөөс асууж байгаа юм шүү. Улаан нүдэн дээр мод гэдэг юм бас дууслаа. Би бас Хөвсгөл аймагтайгаа холбож ярьж байгаа. Ерөөсөө мод огтлуулахгүй байх ямар арга байна. Үнэхээр мод огтолж байна гэдэг бол бид өөрсдийнхөө ус, бүхэл юмаа устгаж байна гэсэн үг. Бид ямар арга хэмжээ авах юм бэ? Энэ бас би Ерөнхий сайдаас асууж байгаа юм шүү. Ерөнхий сайдад тавьж байгаа миний 2 дахь асуулт шүү дээ. Мод бол үнэхээр улаан нүдэн дээр Богд уулыг чинь таслаад хяргаад дуусч байгаа. Би бас ууланд авирч явдаг хүн.  Нэр дэвшигч болон Ерөнхий сайд гэсэн шүү дээ.

Богд уулын модыг аваад дууслаа. Бусад газрын мод бас дууслаа. Зарим орон бол хуультай юм байна лээ, нэг ч мод тасалж болохгүй гэсэн. Ийм хууль ер нь хэзээ гаргах юм бэ? Бид нар. Модыг яаж зөв зохистой ашиглах гээд байгаа юм бэ? Энэ мод чинь бидний амьдралын эх шүү дээ. Модгүй бол усгүй. Ерөөсөө ялгаа байхгүй. Юу ч байхгүй болно. Тэгэхээр бид устай байя гэж бодож байгаа бол модтой байя гэсэн үг. Нэг мод таслуулмааргүй байна болж өгвөл. Тэгэхээр ийм арга хэмжээ, дорвитой арга хэмжээ авмаар байна.

Нэг ийм асуулт байна. Ер нь Ерөнхий сайдын бас нэг  хийх ажил ийм юм мөн үү? Киргизстан улсад жишээлбэл хүүхэд төрөхөд мод тарьдаг болчихож гэнэ. Хүн нас барахад мод тарьдаг болсон гэнэ. Жаргал зовлон хослоход мод тарьж л байна л даа. Тэгэхээр иймэрхүү зүйлийг бид хууль болгох нь яадаг юм, ямар нэгэн ийм хэвшил тогтоох уу? тэр Киргизстанд гарсан энэ заншил, бичигдээгүй хууль энэ болгон чинь олон зуун жилийн өмнө манай монголчуудаас гарал үүсэлтэй гэж ярьж байхыг би сонссон юм байна. Манай Цагаадай хааныхан очиж тийм зүйл тэнд үүсгэн байгуулснаас  хойш Бишкек хот чинь нов ногоон хот болсон юм байна. Бид ийм сайхан юм өвөг дээдэс маань хийж байсан. Энэ болгон маань. Ийм ийм олон асуулт байна, гэхдээ асуултыг үүгээр цэгцлэе гэж бодож байна.

**Г.Шийлэгдамба**:-Монгол Улсын Ерөнхий сайд, Байнгын хорооны дарга, Их Хурлын эрхэм гишүүд ээ, нэр дэвшигч миний бие Гүндалай гишүүний асуултанд доорх хариултыг өгч байна. Юуны өмнө асуултын ерөнхий агуулгын хувьд таны дурьдсан асуулт бол байгаль орчны салбарын, тэр тусмаа байгаль орчны салбар хариуцсан төрийн захиргааны төв байгууллагын өөрийн хуулиар олгогдсон эрх үүргийн хэмжээнд явагддаг энэ үйл ажиллагаанд хамааралтай ийм асуудлууд. Хамааралтай гэдэг талаасаа өнөөгийн цаг үед таны дурьдсан агаарын бохирдолт, байгаль орчны доройтлын асуудал, улмаар ард иргэдийн эрүүл ахуй орчинд амьдрах энэ асуудлыг тулгамдаж байгаа асуудлын хүрээнд шийдвэрлэх энэ зорилтуудыг тавьж байгаа өнөөгийн шийдвэрлэж байгаа болон шийдвэрлэгдэж хийгдэж байгаа энэ хөтөлбөр зорилтуудад тусгагдах ийм асуултууд байна. Тэгэхээр эдгээр асуултуудын хүрээнд Байгаль орчны яам тодорхой хөтөлбөр зорилтуудыг боловсруулж, Засгийн газар болон УИХ-ын хүрээнд авч танилцуулж, тодорхой үйл ажиллагаа, эрх зүйн хүрээнд олон хууль тогтоомжуудыг гаргаж хэрэгжүүлж байгаа.

Мэдээж утаатай холбоотой асуудал бол зөвхөн Байгаль орчны яамны өөрийн асуудлын хүрээнд шийдвэрлэгдэх асуудал бишээ, энд таны хэлсэнчлэн Эрүүл мэндийн яам, нийтийн тээврийн хэрэгсэл, түүнчлэн тухайн хотын менежмент, гэр хорооллын байршилт гэх зэрэг маш олон асуудлуудыг хамтад нь зохистой шийдвэрлэж байж шийдвэрлэх асуудал юм болов уу гэж ингэж авч үзэж байна.

Байгалийн баялгийг ашиглахтай холбогдолтой асуудал, ойн асуудал, таны тавьсан цэнгэг усны бохирдолтын асуудал, загас агнуурын асуудал үнэхээр өнөөдөр манай улсын хувьд анхаарахгүй байхаас өөр аргагүй, энэ нь өөрөө хууль тогтоомжийн хүрээнд зохицуулагдаж, хэрэгжиж, хянагдаж ингэж явж байгаа асуудал. Ойн тухай хууль бий, загас ан агнуурын тухай хууль бий, байгалийн нөөц ашиглах тухай бүх хууль тогтоомж, Монгол улсын хүрээнд үгүйлэгдэж явдаг. Хуулийг хэрхэн хэрэгжүүлж байна, хуулийг хэрэгжүүлэхэд хяналт тавих ёстой байгууллагууд хяналтаа хэрхэн тавьж байна вэ гэдэг асуудал дээр учир дутагдалтай асуудал байна, эдгээр асуудлыг анхаарч ажиллах болно гэж бодож байна.

**С.Баяр**:-Нэр дэвшигчийн хэлж байгаа санаануудтай би санал нийлж байна. Гүндалай гишүүн асуулт тавингаа тодорхой чухал чухал саналуудыг Засгийн газрын хүрээнд анхааралдаа авах ёстой асуудлуудыг хөндлөө гэж би ойлгож байна. Ер нь энэ агаарын бохирдлын асуудал, байгаль орчны асуудал гэдэг бол хөгжил дэвшилтэйгээ салшгүй холбоотой авч үзэх ёстой ийм асуудал. Өнөөдөр Улаанбаатарт байгаа агаарын бохирдолт бол эрүүл мэндэд, нэн ялангуяа хүүхэд, өсч байгаа өсвөр үед бол нэн хортой нөлөөлж байна. Энийг ойрын хугацаанд шийдэх ямар боломж бололцоо байна гэдэг асуудлыг Засгийн газар дээрээ ярихаар төлөвлөж байна. Тодорхой, дорвитой арга хэмжээ өнөөдрийн байгаа хөрөнгө мөнгө, зохион байгуулалтын ямар арга хэрэгсэл байна, тэрнийхээ хүрээнд авахаар бас асуудал боловсруулж байгааг энэ дашрамд хэлье.

Ер нь Монгол орон өвөрмөц, гайхамшигтай ийм тогтоцтой байгальтай улс орон, үүний дотор загасны асуудал, алт олборлолтын асуудал, ургамал, модоо хамгаалах асуудал бол аливаа Засгийн газрын үйл ажиллагааны нэг гол чиглэл байх ёстой гэж бодож байна. Өнөөдөр Засгийн газар дээрээ хэлэлцээгүй, тогтоогүй учраас би тодорхой зүйлийг ярих бололцоогүй байна. Дотор байгаа бодол бол загас гэсэн хөтөлбөрийг хэрэгжүүлэх бололцоотой гэж бодож байгаа, Монгол улсад их олон сайхан нуур цөөрөм байдаг. Нэг хэсэг нь байгалиас заяасан тийм загастай, нэг хэсэгт нь хүний хүч хөдөлмөрөөр загасны сүрэг бий болоод тэр нь аж үйлдвэрийн хэмжээнд олборлох хэмжээнд хүрчихээд бид хүрч чадахгүй байгаад байгаа тийм газрууд бас бий. Тийм учраас энэ байгаа загасаа хамгаалах, шинээр загасны сүрэг бий болгох, улмаар хоол хүнсэнд хэрэглэх, гадагшаа экспортлох гээд үзвэл манайд байгалийн өөрийнх нь потенциал асар их бий гэж би хувьдаа үздэг.

Модны асуудал үнэхээр энэ дээр хуулиар ч, Засгийн газрын хүрээнд тодорхой тогтоол, шийдвэр гаргаад хэрэгжүүлээд энэ асуудлыг хяналтандаа авах бололцоотой ийм зүйл гэж би үздэг. Ялангуяа модны хулгай хангайн бүсэд маш их дэлгэрсэн. Бүх аймгуудад энэ үзэгдэл нэлээн хавтгайрсан байдалтай, нэн ялангуяа дархан цаазтай Богд уул шиг ийм газарт модыг хулгайгаар бэлтгэх, зарах, дамлах, энэ асуудалд ер нь монголын төр төмөр нүүрээ харуулах цаг нь болсон гэж би хувьдаа үзэж байгаа. Ингээд асуудлыг дэлгэрүүлж яривал нэлээн зүйл гарах байх. Нгээд Гүндалай гишүүний асуусан асуултан дотор олон чухал санаа байнаа гэж би хүлээж авч байна, баярлалаа.

**Л.Гүндалай**:-Жаахан алт, жаахан ашигт малтмалаас болж бүхэл бүтэн хөндий устгадаг асуудлыг л нэг л Баяр Ерөнхий сайдаас л хариулт авмаар байх юм.

**С.Баяр**:-Миний хувьд бол бодъё. Алт хөтөлбөр хэрэгжсэнээр Монгол Улсад эерэг зүйл ч гарсан, сөрөг зүйл ч магадгүй энэ эерэгээ даваад гарчихсан учраас Ерөнхий сайд болсноос хойш энэ чиглэлээр надад иргэд хөдөлмөрчдөөс нэлээн саналууд ирж байгаа. Түүний дотор ялангуяа алт олборлосноос болж байгалиа сүйтгүүлчихсэн, уух усгүй болчихсон, бэлчээргүй болчихсон, ийм хүмүүс энэ алт хөтөлбөрийг Засгийн газраас зогсоох арга байна уу гэсэн саналууд тавьж байгаа. Бид нар аливаа асуудлыг шийдвэрлэхийн тулд нэлээн нарийн тооцоо судалгаа хэрэгтэй байдаг. Ер нь энэ дээр дорвитой ажил хийж, анхаарахгүй бол үнэхээр хэцүүдэж байна. Энэнтэй санал нийлж байгаа юм.

Мөн алттай холбоотойгоор төрөөс авч байгаа татвар, УИХ-аас гаргасан зарим шийдвэрүүд нь амьдрал дээр тэр болгон улс орны хөгжил дэвшилд бас сайнаар нөлөөлөхгүй байгаа учраас энэ алт хөтөлбөртэй холбоотой асуудлыг Засгийн газраас жич авч үзэж, шаардлагатай гэж үзвэл УИХ-д өргөн барих ийм бодолтой байгаа юм.

**Я.Санжмятав**:-Одоо нэр дэвшигчийн талаар үг хэлэх хүн байна уу?

**Су.Батболд**:-Би товчхон ганц хоёрхон санал хэлье гэж бодож байгаа юм. Шийлэгдамбыг Байгаль орчны сайдаар нэр дэвшиж байгаад нь баяр хүргэж дэмжиж байна. Энэ одоо үнэхээр Монгол улсын өмнө тулгамдаж байгаа гол зорилт бол энэ цөлжилтийн асуудал байгаа юм. Цөлжилт бол мэдээж дэлхийн дулаарлаас хамааралтай. Өнөөдөр энэ Балид жишээлбэл дэлхийн дулаарлын эсрэг хурал болж байгаа, манайхаас бодвол дээд хэмжээний хүн явж оролцож байгаа байх гэж бодож байна. Энэ дэлхийн дулааралд гол  нөлөө үзүүлдэг улс орнууд, өндөр хөгжилтэй орнууд, аж үйлдвэржсэн орнууд бодвол би энэ цөлжилтийн эсрэг, гангийн эсрэг энэ дэлхийн дулаарлын эсрэг мөнгө төгрөг гаргадаг байх гэж би бодож байгаа юм. Тэгэхээр шинэ сайд маань энэ тал дээр нэлээн анхаарлаа хандуулж, бид нар зөвхөн монголчууд өөрсдөө дангаараа тэмцээд энийг зогсоож дийлэхгүй. Тийм учраас олон улсын байгууллага, нүүрсхүчлийн хийг агаар мандалд ихээр цацдаг улс орнууд байна, америк, хятад гээд. Гэх мэтчилэнгийн орнуудаас гаргадаг хөрөнгө мөнгөнөөс нь олж авах тал дээр нэлээн анхаарлаа хандуулж цөлжилтийн эсрэг сайн тэмцэх хэрэгтэй байна. Өнөөдөр бид нар зүгээр суусаар байтал цөлжилт үндсэндээ Богд ууланд тулаад ирчихсэн байгаа байхгүй юу.

Тэгээд энд чинь гол манай мал аж ахуйн бүс байдаг, тал хээрийн бүс маань үндсэндээ говь цөлийн бүс болоод хувирчихлаа. Бид нар малгүйгээр, хөдөө аж ахуйгүйгээр цаашдаа чухам яаж амьдрах юм, энэ дээр манай Байгаль орчны яам хөрөнгө мөнгө олж, үүнийг нь цөлжилтийн эсрэг ашиглахад нь нэлээд их анхаарлаа хандуулж ажиллаасай гэж хүсч байна.

**Л.Гүндалай**:-Миний хэлэх гээд байгаа санал юу гэхээр нэр дэвшигч нэлээд боловсролтой, тулхтай, ажил төрлийг зарчимч сайн хийж чадах хүн байх гэж би ерөнхийдөө надад тийм сэтгэгдэл төрж байна. Ажил төрөлдөө цаашдаа санал болгохын хувьд миний нэг зүйл хэлэх гээд байгаа нь аялал жуулчлал аливаа зүйлийн сайдаар ажиллаж байсан хүн шүү дээ, дэд сайдаар. Тэгэхээр аялал жуулчлал чинь өөрөө байгаль орчинтойгоо салшгүй холбоотой юм. Ерөнхий сайд, мөн энэ сайд болох гэж байгаа нэр дэвшигч хоёрт хамтад нь ингээд хэлэхэд манай Хөвсгөл нутгийг аялал жуулчлалын чиглэлээр, байгаль орчныг нь хамгаалсан, хөгжүүлсэн чиглэлээр тэнд жаахан хүн ардын орлогод нэмэр болсон ийм хөрөнгө оруулалтыг хийхгүй бол болохоо байж байгаа юм. Тэгэхгүй бол байгаль орчин сүйтгээд дуусгачихна. Ядуу байна гэдэг бол олон юмны гай болж байгаа юм шүү дээ. Ядуу бол ямар ч эрх чөлөөгүй, ядуу бол байгалиа идээд, уугаад, огтлоод, дэлбэлээд, тордоод, зараад. Тэгээд бараг л өөрийгөө зараад, бүгдийгээ зарж, худлаа хэлж, хулгай хийж л байгаа шүү дээ. Монголчууд маань худалч, хулгайч ийм болж дууслаа л даа, ядуугаасаа болоод.

Тэгэхээр тэнд тодорхой хөрөнгө оруулалтыг хиймээр байна. Манай Хөвсгөл нутагт. Ерөнхий сайдад ч хандаж хэлэхэд таны багцад юу байдаг юм, ямар боломж нөхцөл байдаг юм, манай Хөвсгөл нуур бол аялал жуулчлалын дотоод, гадаадын жуулчдын чиглэл болчихсон. Говийн дараа ч юмуу, бараг говийн урд орох байх, удалгүй. Тэгэхээр тэндээ ялангуяа Хатгал хотод нисэх онгоцных нь буудлыг хатуу хучилттай болгож болдоггүй юмуу? Ерөөсөө байхгүй. Тийшээ Мөрөнгөөс хатуу хучилттай зам тавьж болдоггүй юмуу, үнэхээр тэнд чинь Мөрөнд буумаар болдог, тэгээд л жуулчид нь хэдэн цаг тийшээ салгалдаг. Тэгээд нууран дээр очдог. Гол нь Хөвсгөл нуурыг л зорьж байгаа шүү дээ. Гэтэл бид нар аялал жуулчлалыг хөгжүүлнэ гээд яриад байдаг мөртлөө хэзээ ч тийм юм хийдэггүй, мэдэхгүй Гүндалай сонгогдсон болохоор нь 7 жил тэгж хаясан юмуу, би сайн ойлгохгүй байгаа юм. Тэгэхээр энэ асуудал дээр бас хамтарч ажиллаарай. Хуучин бас тэр аль аль салбарыг нь өөрөө мэддэг хүн шүү дээ. Тийм учраас Ерөнхий сайддаа санал оруулаад энэ аялал жуулчлал талдаа ч, байгаль орчин хамгаалах талдаа ч ач холбогдолтой юм. Нэг сумаар нэлээд хэдэн туулай буудах юм гэж ингэж ажиллаасай гэж би хувьдаа хүсч байна. Иймл зүйл хэлье дээ.

**Р.Нямсүрэн**:-Байгаль орчин, хүнс, хөдөө аж ахуйн байнгын хороонд ирсэн цагаасаа хойш оролцож сууж байна л даа. Энэ байнгын хороо харин хаа очиж ажил нь нийгмийн, нийтийн төлөө ажил байдаг учраас улс төржөөд байдаггүй ийм байнгын хороо. Ерөнхий сайдын санал болгож байгаа нэр дэвшигч Шийлэгдамбыг би бүх талаар нь дэмжиж байна. Энэ ажилтай нь холбогдуулаад би ганц нэг санал хэлье гэж бодсон юм. Нэгдүгээрт, байгаль орчны яам энэ яамны ажил гэдэг бол бүхлээрээ байгаль хамгааллын ажил байх юм болов уу гэж ингэж би ойлгож байгаа. Энэ чиглэлээр хийж байгаа ажил нь хомсдуухан, бодлогын яам гэдэг нэрийн дор ашигт малтмалын, газрын хэвлийн болон газрын дээрх ой модны чиглэлийн юманд хуваарилалт хийгээд тэрэндээ хяналт тавих эрх нь байхгүй. Тэр нь Улсын мэргэжлийн хяналтын газарт хамаарагдаж байдаг ийм нэг зөрчилтэй үйл ажиллагаа надад ойлгогддог.

Ийм учраас би Шийлэгдамба нэр дэвшигчид юу гэж хэлэх гэж байна гэхээр хэрвээ энэ сайдын ажилд нэр дэвшигдээд энэ асуудал чинь шийдэгдвэл Улсын мэргэжлийн хяналтын газартай ажлаа нягт уялдуулж, ажиллахгүй бол байгаль орчны ажлын эцсийн үр дүн төдийлөн сайн харагдахгүй байгаа шүү гэдгийг хэлье гэж нэгдүгээрт бодсон юм. Ер нь байгаль хамгаалал чиглэл рүү Байгаль орчны яамны ажлыг чиглүүлэх ямар боломж байна вэ гэдэг юмыг эрж хайгаарай гэж ингэж хэлье гэж бодсон юм.

Хоёрдахь нэг асуудал байгаль хамгаалалтайгаа шууд холбоотой юм даа. Ер нь Дэлхийн хэмжээгээр цаг уурын хуурайшилт, дулаарал болж усны асуудал их хүнд асуудал болж байна. Монгол Улсын хэмжээнд гадаргын усны асуудал Байгаль орчны яаманд, рашаан усны яаманд Эрүүл мэндийн яаманд, хот суурин газрын усны асуудал Барилга, хот байгуулалтын яаманд, бэлчээрийн ус гэж яриад, худаг гэдэг юмуу юу гэдэг юм гол горхины асуудал ярихаар зэрэг Хөдөө аж ахуйн яаманд. Ингээд энэ ажил дэндүү тарамдаад байгаа. Энэ асуудлыг би Ерөнхий сайдад хандаж хэлж байна. Ерөөсөө дэлхийн жишиг энэ дэлхийн дулаарал хандлагатай уялдуулж энэ усны бодлогын асуудлыг байгаль орчны яаманд нь байдаг юмуу, эсвэл тусгай яам байгуулдаг юмуу, ингэж энэ асуудалд анхаарал төвлөрүүлэхгүй бол Төв Азийн энэ дэндүү хуурай өндөрлөг дээр байгаа Монгол улс усны хомсдолд орох цаг үе нь дэндүү ойртчихоод байна шүү. Энэ чиглэлээр шинэ сайд, шинэ Засгийн газар Ерөнхий сайд бас анхаарал хандуулах нь зүйтэй байхаа гэж ингэж бодож байгаагаар бас өмнө нь олон удаа ярьж байсан энийг давтан хэлье. Ингээд Шийлэгдамба сайдыг дэмжиж байна гэдгээ хэлж байна.

**Ц.Цэнгэл**:-Шийлэгдамба сайдыг би бас 2000 оноос хойш цуг ажиллаж байгаа. Ажил амьдралын жилээс жилд улс төрийн болоод ажил амьдралын дадлага туршлага улам сууж үнэхээр сайд хийх боломжтой хүнийг нэр дэвшүүлж байгаад баяртай байна.

Байгаль орчны яамны сайдыг хийхэд бас туршлага хуримтлуулсан. Ялангуяа Гүндалай гишүүүн, манай гишүүд нэлээн ярилаа. Үүнтэй холбогдуулаад экотуризм гэдэг бол цэнгэг ус, уул ус, агаар дунд олон улсын болоод манай орон нутгийн улсууд амралт зугаа цэнгэлээ үргэлжлүүлж явдаг ийм туризм л дээ. Энийг тухайн үедээ аялал жуулчлалын агентлагийн дарга байхдаа хийж байсан. Тийм учраас энэ Байгаль орчны яамны сайдын ажлыг бол бас ер нь амархан хийх ийм боломжтой хүн гэж би бодож байна.

Санал болгоход үнэхээр Байгаль орчны яамны гол ажил бол Улаанбаатар хотын агаарын асуудал юм байгаа юм. Энэ дээр цаашдаа нэлээн томоохон бодлого боловсруулж, Улаанбаатар хотын захиргаатай хамтарч ажиллах ёстой. Яагаад гэвэл Монгол улсын хүн амын 50 шахуу хувь нь Улаанбаатарт амьдарч байна. Эдгээр амьдарч байгаа улсуудын, ялангуяа өвлийн энэ ачааллын үед гэр хорооллын энэ утааны ууршилт үнэхээрийн хүнд байдаг, энд би мэргэжлийн хүний хувьд бид нар станцууддаа голдуу хор холбогдлоо наалдуулах гээд байдаг л даа. Станцууд бол ерөөсөө сүүлийн үед гарч байгаа утааныхаа хийн дээр тодорхой хэмжээний олон улсын хамгаалалт хийчихсэн, ТЭЦ-4, ТЭЦ-3. Гэрийн яндангаар гарч байгаа утаа бол ерөөсөө 2 метр цацагдаад шууд хүний амьсгалах орчинд нь унадаг. Энийг би 86 онд дипломын ажил удирдаж байхдаа бас ОХУ-ын эрдэм шинжилгээний групптэй хийж  манай Улаанбаатар хотыг шинжилж байсан. Тийм учраас гэр хорооллын утаа нь миний ойлгож байгаагаар ялангуяа перкетэн түлш түлүүлэх, шууд нүүрсийг түлүүлэхгүй байх арга хэмжээг л манай Ерөнхий сайд чгэсэн анхааралдаа авах нь зүйтэй болов уу гэж бодож байна.

Байгаль орчны бусад гишүүдтэй, бусад миний санал нэг байгаа. Бусад нь ярьчихсан учраас цаг хэмнээд ингээд Шийлэгдамба сайддаа сайд болохыг ерөөж амжилт хүсье.

**Я.Санжмятав**:-Би хоёр гурван зүйлийг бас хэлье гэж бодож байна. Манай гишүүд бас ялангуяа байгаль орчныг хамгаалах, нөхөн сэргээх, энэ чиглэлийн ажлууд руу онцгой анхаарах ёстой талаарх саналтай санал нэг байна. Ялангуяа байгаль орчныг хамгаалах асуудал бол зөвхөн монголын асуудал биш болчихоод байна. Тийм учраас бусад олон улсын байгууллага, бусад орнуудтай хамтран ажиллах, манай Батболд гишүүнйи хэлснээр гадаадын хөрөнгө оруулалтыг Монгол руу татах чиглэлийн асуудал бас энэ шинэ сайдын анхаарлын төвд байх ёстой асуудал гэж бодож байна.

Хоёрдугаарт, усны нөөц, ойн нөөц нэлээн хомсдож байгаа. Ялангуяа ашигт малтмалтыг 97 оноос хойш ашигласнаас хойш нөхөн сэргээлтийг хийгээгүй, эзгүй маш олон газрууд байдаг. Энийг эзнийг нь тодруулах, хэрэв хөрөнгийн бололцоо байхгүй бол улсын болон гаднын хөрөнгөөр энийг нөхөн сэргээх асуудлыг ч гэсэн ойрын хугацаанд хийх шаардлагатай байгааг бас анхааралдаа аваачээ гэж хэлэх байна.

Хоёрдугаарт бас, залуу сайд байна. Магадгүй энэ Засгийн газрын хамгийн залуу сайд байх. Тийм ч учраас Ерөнхий сайд байгаль орчныхоо асуудлыг улс орны хамгийн чухал асуудал учраас энэ залууд бас үүрүүлж байгаа байх гэж бодож байна. Манай байнгын хорооны хувьд нэлээн ажил хэрэгч байнгын хороо. Аливаа ажлыг зөв зүйтэй зүйл хийхэд бүх талаар дэмжин ажиллана гэдгээ хэлэх байна. Буруу зүйл дээр бас нэлээн хатуухан хандчихдаг ийм Байнгын хороо гэдгийг бас хэлье. Зарим нэгэн асуудлаар, ялангуяа хүмүүс, иргэд, бусад байгууллагуудын хувьд ухах төнхөх, тайрах, агнах, буудах гээд ингээд ерөөсөө дан хороох, устгах чиглэлийн асуудал руу анхаарлаа чиглүүлдэг. Тийм учраас  магадгүй Шийлэгдамба сайдын хувьд бусад яамдуудтай энэ асуудлаар зөрчилдөх, ажлын талаарх, ажлын холбогдолтой асуудлаар ийм зүйлүүд гарах байх. Тийм учраас Ерөнхий сайдын хувьд бас тэр үед нь дэмжиж, тусалж, тулж ажиллах ёстой байдаг гэдгийг бас хэлэх байна. Ингээд би бас амжилт хүсэх байна.  Залуу хүн сайдаар томилогдож байгаад баяртай байна. Тийм учраас чөмгөө дундартал өдөр шөнөгүй сайн ажиллах ёстой гэдэг үгийг хэлье.

За ингээд өөр үг хэлэх гишүүд байхгүй бол саналаа хураая. Засгийн газрын гишүүн, Байгаль орчны сайдад Шийлэгдамбыг дэмжсэн гишүүд гараа өргөнө үү. За баярлалаа, 100 хувийн саналаар Шийлэгдамбыг дэмжиж байна. Ингээд Байгаль орчны сайдад нэр дэвшиж байгаа Шийлэгдамбыг 100 хувийн саналаар Байгаль орчин, хүнс, хөдөө аж ахуйн байнгын хороо дэмжиж байна. Их Хурлын чуулган дээр бас дэмжинэ байхаа гэж бодож байна. Ингээд амжилт хүсье. Эрчтэй сайн ажиллахын ерөөлийг дэвшүүлье.

            **С.Баяр**:-Эрхэм гишүүдэд их баярлалаа.

            **Я.Санжмятав**:-За баярлалаа.

            СОРОНЗОН ХАЛЬСНААС БУУЛГАСАН:

            Хуралдааны нарийн

            бичгийн дарга                                                                           Ц.НАРАНТУЯА